Najeriya: Adawa da mayar da shugaban NHIS | Siyasa | DW | 12.02.2018
Najeriya: Adawa da mayar da shugaban NHIS
Hukumar kula da Inshorar lafiya ta Najeriya NHIS ta bayyana damuwa a kan koma bayan da ake fuskanta a harkar inshora shekaru 13 da fara aiwatar da shirin.
Daya daga cikin asibitoci dake bayar da inshorar lafiya a Najeriya
Korafin hukumar kula da inshorar lafiya NHIS na zuwa ne a daidai lokacin da ake takaddama a kan matakin shugaban kasar Muhammadu Buhari na sake mayar da shugaban hukumar Farfesa Usman Yusuf a bakin aikinsa, watanni bakwai da dakatar da shi bisa zargin cin hanci da rashawa.
Tun bayan bankado batun rashawar ake ta cece-ku-ce kan makomar hukumar da ake zargi da nuna gazawa a harkokinta na kulawa da miliyoyin mara lafiya. A taron ‘yan jaridu da ya gudana a ranar Litinin a Abuja fadar gwamnatin kasar, shugabanin hukumar sun yi kokari na bayyana zahirin halin da ake ciki a kan batun inshorara lafiya ta Najeriya da yanzu shekaru 13 da kafa wa.
Yanzu dai ta kai ga an girke jami’an tsaro a kofar shiga hukumar domin kaucewa dauki ba dadi na kungoyin ma’aikata da ke nuna adawa da maida shugaban hukumar a bakin akinsa. Tun kafin wannan lokaci majalisar wakilan Najeriya ta bayyana cewa dole ne a mayar da shugaban a bakin aikinsa.
Najeriya na matukar bukatar zaburar da aikin hukumar samar da inshorar lafiya ta kasar, abin da kwararu ke bayyana zai iya tasirin wajen kyautata samar da lafiyar jama’a.
Kwanan wata 12.02.2018
Muhimman kalmomi Najeriya, inshorar kiwon lafiya, Muhammadu Buhari, Abuja
Permalink https://p.dw.com/p/2sYUb